約友秋賞
作者：衛宗武
朝代：宋

paragraphs: 秋霖蕩殘暑，林飈鳴策策。
乾坤灝氣浮，萬象互清發。
望舒散天葩，拂拂餘芬落。
霽景行澄鮮，三五圓素魄。
有園那敢窺，有友那敢約。
金吾不放夜，孤此月華白。
鱸肥蟹可持，棗剝稻且穫。
黄雞與白酒，樂事正參錯。
胡爲抱空悲，常若遠行客。
靖節存高風，黄花漸斑駁。
吾儕于此時，何忍負杯酌。
東郊稱行樂，鄰壤富林壑。
邀朋踐前盟，須造子雲宅。